เร่งกำจัดผักตบชวาขยายพันธุ์ในแม่น้ำท่าจีน เพิ่มประสิทธิภาพการระบายน้ำ
นายทรงศักดิ์ ทองศรี รัฐมนตรีช่วยว่าการกระทรวงมหาดไทย เปิดเผยว่า ผักตบชวาและวัชพืชในแม่น้ำ ลำคลอง แหล่งน้ำสาธารณะต่างๆ เป็นปัญหาที่รัฐบาลให้ความสำคัญ จึงกำชับกรมโยธาธิการและผังเมือง ดำเนินการตามนโยบายของรัฐบาลและกระทรวงมหาดไทย โดยให้ติดตาม ตรวจสอบ ดูแล แก้ไขปัญหาผักตบชวาและวัชพืชอย่างต่อเนื่องในพื้นที่รับผิดชอบ เพื่อไม่ให้เกิดการสะสมตัว สร้างปัญหาการสัญจรทางน้ำ เพิ่มประสิทธิภาพในการระบายน้ำ รวมทั้งรักษาคุณภาพน้ำในแม่น้ำและแหล่งน้ำให้อยู่ในค่ามาตรฐานต่อไปนายพรพจน์ เพ็ญพาส อธิบดีกรมโยธาธิการและผังเมือง กล่าวว่า กรมโยธาธิการและผังเมืองเป็นหน่วยงานหลักที่รับผิดชอบดำเนินการแก้ไขปัญหาผักตบชวาและวัชพืช โดยดูแลรับผิดชอบในแม่น้ำสายหลัก 2 สายคือ แม่น้ำแม่กลองและแม่น้ำท่าจีน ได้ระดมกำลังเจ้าหน้าที่และเรือกำจัดผักตบชวาแบบสายพานลำเลียงพร้อมบีบอัด จำนวน 6 ลำ เรือกำจัดผักตบชวา ขนาด 2.5 ตัน จำนวน 2 ลำ เรือพอนทูนบรรทุกรถขุด 4 ลำ รวมทั้งหมด 12 ลำ เร่งกำจัดผักตบชวาและวัชพืชในพื้นที่อำเภอสามพราน จังหวัดนครปฐม แบ่งเป็น 3 ชุดปฏิบัติการ ได้แก่ ชุดที่ 1 บริเวณวัดเชิงเลน ชุดที่ 2 วัดกัลยาณีทรงธรรม และชุดที่ 3 วัดทรงคนอง ซึ่งผลปฏิบัติการระหว่างวันที่ 14 – 20 กุมภาพันธ์ที่ผ่านมา กำจัดผักตบชวาได้ประมาณ 12,800 ตัน ตั้งเป้าหมายกำจัดผักตบชวาที่แม่น้ำท่าจีน ตั้งแต่อำเภอเมืองสุพรรณบุรี จังหวัดสุพรรณบุรี ถึงอำเภอกระทุ่มแบน จังหวัดสมุทรสาคร ให้แล้วเสร็จภายใน 2 เดือน เพื่อให้ประชาชนสามารถดำเนินชีวิตและสัญจรได้อย่างปกติ